**Borgmestre:**

**Ærgerligt, uheldigt, trist**

**9 borgmestre siger deres mening om, at Landsbyggefonden fremover uddeler færre penge til boligsociale helhedsplaner. Nogle borgmestre har allerede set konsekvenserne. Andre ikke. Her er deres svar:**

**Borgmester Pernille Beckmann (V) Greve Kommune**

*Hvad mener du om, at Landsbyggefonden er nødt til at beskære støtten til den boligsociale indsats i Greve Nord?*

Jeg synes, man beskærer støtten inden man rent faktisk har noget at stille i stedet, fordi de her udfordringer, som er i vores boligselskaber, de forsvinder jo ikke. Og jeg har svært ved at se, hvad det er, man skal sætte ind i stedet. Det kan jo være man fra Christiansborg bare vælger at sige: Der skal ikke være noget. Det er jo også et valg, men så synes jeg, de skal sige det højt. Det er jo indirekte en måde at smide omkostningerne over på kommunerne og så også i flere tilfælde over på boligselskaberne.

*Vil Greve Kommune skrue op for støtten for at fortsætte den boligsociale indsats på nuværende niveau?*

Det har vi ikke politisk taget stilling til, men ud fra en meget hårdt prioriteret kommuneøkonomi, så ser det rigtigt svært ud.

*Det lyder næsten som om, at det kan være, at I ikke vælger at øge støtten?*

Det kan sagtens være et scenarie, ja.

*Hvorfor ville I ikke øge støtten?*

Jeg tror, at hvis byrådet fravalgte det, så ville det være ud fra den betragtning, at man ikke synes, man kan stå alene med de her udfordringer, og vi simpelthen er nødt til at have noget økonomisk hjælp til lige præcis de her særlige udfordringer, som er i vores boligområder.

*Hvad kommer det til at betyde for de problemer, der er i Greve Nord?*

Det betyder jo en mindre indsats, og det er jo det, der ikke rigtig er nogen, som har sat sig ned og kigget på, hvad betyder det så i praksis? Og det synes jeg egentlig er trist, at man ikke gør det, inden man tager pengene.

*Er boligsociale indsatser grundlæggende en kommunal opgave?*

Jeg synes, det er en fælles opgave. Det kan man jo godt diskutere, om det er, for de bor jo i kommunerne, men jeg synes, vi har et fælles ansvar i hele Danmark for at løfte de opgaver, der er her.

*Boligsociale indsatser får indimellem skyld for at være projektmageri. Er der projektmageri i den boligsociale indsats i Greve Nord?*

Det arbejder vi faktisk målrettet med, der ikke skal være. Jeg kan ikke på stående fod afvise, at det vi gør, ikke har den effekt som vi gerne vil have, men vi har gennem de sidste år skærpet både målene og indsatserne gevaldigt, sådan så de knytter sig op på, at de skal arbejde henimod noget, som gør borgerne selvforsørgende og sørger for, de kommer i beskæftigelse.

Fakta:

**Greve Kommune**

Den boligsociale helhedsplan [Greve Nord Projektet](http://grevenord.dk/) udløber september 2021, og den forventes at få en væsentligt mindre bevilling fra Landsbyggefonden fremover, ifølge Sara Matikainen, boligsocial chef i Bo-Vest.

**Boligområderne og boligorganisationerne:**

* Askerød – Vridsløselille Andelsboligforening, administreres af BO-VEST
* Gersagerparken - Greve Boligselskab.
* Gudekvartererne og Klyngen – SYD-BO, administreres af KAB.

**Borgmester Trine Græse (A) Gladsaxe Kommune**

*Hvad mener du om, at Landsbyggefonden ikke længere kan støtte den boligsociale indsats i Høje Gladsaxe?*

I Høje Gladsaxe udløber den boligsociale helhedsplan med udgangen af 2020. I forbindelse med organiseringen af den boligsociale helhedsplan har vi etableret en bystrategisk bestyrelse, der er et unikt samarbejde om udviklingen af boligområdet, hvor både beboerdemokrater og repræsentanter på direktørniveau fra boligorganisationerne, kommunen og politiet sidder sammen om bordet.

  Den organisatoriske ramme er et stærkt eksempel på samskabelse i praksis, som vi ville ønske, at Landsbyggefonden fortsat kunne støtte, så vi kan fortsætte det høje ambitionsniveau, der allerede har skabt resultater.

*Hvad vil Gladsaxe Kommune gøre for at fortsætte indsatsen?*

Tidligere havde vi et samlet budget på 4,3 mio. kroner årligt, hvoraf Landsbyggefonden finansierede de 2,9 mio. kroner, Gladsaxe 850.000 kroner og boligorganisationerne knap 0,5 mio. kroner. Nu, hvor Landsbyggefonden trækker sin støtte og Gladsaxe Kommune øger sin, vil der være et budget på de 1,5 mio. kroner årligt, som Gladsaxe Kommune har afsat, plus den medfinansiering, som boligforeningerne kommer med, og som vi endnu ikke kender beløbet på. Dermed kan vi forvente, at vi fremover kun har halvt så mange penge til boligsocial indsats de kommende år, selvom behovet er det samme. Så det kan selvfølgelig ikke undgå at få betydning for indsatsen de kommende år.

*Hvad kommer det til at betyde for de problemer, der er i Høje Gladsaxe med bandekriminalitet og rekruttering til bander, at Landsbyggefondens støtte ophører?*

Jeg håber selvfølgelig ikke, at det kommer til at betyde noget – det har vi faktisk ikke ’råd’ til. Hvis jeg skal være ærlig, tror jeg heller ikke, at midlerne fra Landsbyggefonden i dag er afgørende for vores succes i forhold til bekæmpelse af bandekriminalitet. Derimod tror jeg, at det stærke samarbejde mellem boligorganisationer, kommune og politi har en betydning for netop kriminalitet og tryghed i området.

Vi er blevet gode til at finde ud af, hvem der har hvilken rolle, og vi har nu et samarbejde, hvor vi spiller hinanden stærkere. Men det er klart, at samarbejdet er blevet til under den boligsociale helhedsplan, hvor der var afsat penge til netop dette arbejde, så vi er heldige, at vi har noget, vi sammen kan bygge videre på.

*Er boligsociale indsatser grundlæggende en kommunal opgave?*

De kommuner, som har mange almene boliger, løfter en kæmpe opgave, både socialt og hvad angår integration.

I Gladsaxe har vi et godt samarbejde med boligorganisationerne, og vores boligsociale helhedsplaner fungerer som bindeled mellem borgerne, beboerdemokratiet, boligorganisationerne og kommunen. Men som kommune kan vi ikke løfte opgaverne alene. Boligområderne er boligorganisationernes matrikler og ikke kommunens. Derfor kan vi som kommune ikke gøre noget, uden at boligorganisationerne vil være med. Og her har støtten fra Landsbyggefonden været en kæmpe motivation for boligorganisationerne til at samarbejde med kommunerne om den boligsociale indsats, fordi pengene herfra afhang af et samarbejde. Derfor er de penge, vi har sat af i budgettet også betinget af, at der fortsat kommer en medfinansiering fra boligorganisationerne.

Men når pengene ikke længere kommer fra Landsbyggefonden, så kan det betyde, at boligorganisationerne skal finde flere penge i egne lommer. Det kan i værste fald gå ud over huslejen og det var netop det, som regeringen ville undgå. Samtidig så forsvinder udfordringerne jo ikke fra dag til dag, fordi vi som kommune ikke optræder på en liste. De skal fortsat løses, men nu for det halve. Og hvis ikke vi har mulighed for at fortsætte den boligsociale indsats på samme høje niveau, som i dag, så er der en alvorlig risiko for, at Høje Gladsaxe kan havne på ghettolisten.

*Boligsociale indsatser får indimellem skyld for at være projektmageri. Er der projektmageri i den boligsociale indsats i Høje Gladsaxe?*

Ikke i dag. Tidligere var der måske en tendens til det, men jeg synes, vi har bevæget os væk fra det. Jeg oplever, at de boligsociale helhedsplaner i dag understøtter og bygger bro til den kommunale kernedrift. Samtidig arbejder de også for, at vi sammen kan udvikle områderne til at blive attraktive bydele, der er en naturlig del af den omkringliggende by. Det betyder, at de boligsociale helhedsplaner både bidrager til flere borgere kan få det bedre og til den strategiske udvikling af områderne, hvilket bestemt ikke handler om ’projektmageri’.

Fakta:

**Gladsaxe Kommune**

Den boligsociale helhedsplan [Vores HG](https://www.voreshg.dk/) slutter ved udgangen af 2020, hvor støtten fra Landsbyggefonden ophører. Helhedsplanen dækker boligområdet Høje Gladsaxe.

**Boligorganisationer:**

* Boligforeningen 3B
* Boligforeningen AAB
* Arbejdernes Boligselskab i Gladsaxe
* fsb Gladsaxe
* Lejerbo

**Borgmester Thomas Lykke Pedersen (A) Fredensborg Kommune**

*Hvad mener du om, at Landsbyggefonden er nødt til at beskære støtten til de boligsociale helhedsplaner i Nivå og Kokkedal fra 2021?*

Det er jeg ærgerlig over, for det har resulteret i en god og stærk indsats, som blandt andet har bragt kriminaliteten i Nivå og Kokkedal under gennemsnittet i Nordsjælland.

*Vil Fredensborg Kommune skrue op for støtten for at fortsætte de boligsociale indsatser på nuværende niveau?*

Nej. Vi fastholder vores nuværende støtte uændret.

Hvorfor vil I ikke øge støtten?

Det er resultatet af en samlet politisk afvejning – også i lyset af at situationen i de to områder er langt bedre end for fem år siden.

*Hvad kommer det til at betyde for de problemer, der er i områderne, fx med kriminalitet i Nivå (som er på politiets SUB-liste), at Landsbyggefondens støtte beskæres?*

Jeg tænker, at vi – trods alt - kan fortsætte det lange seje træk og ikke vil se en forværring.

*Er boligsociale indsatser grundlæggende en kommunal opgave?*

Ja, det mener jeg.

*Boligsociale indsatser får indimellem skyld for at være projektmageri. Er der projektmageri i de boligsociale indsatser i Fredensborg Kommune?*

Det skal man naturligvis altid være opmærksom på, men nej - jeg synes vi har opnået rigtig stor effekt for pengene i vores områder – også selvom alle projekter ikke kom i mål præcist som planlagt.

Fakta:

**Fredensborg Kommune**

De to boligsociale helhedsplaner [Kokkedal på vej](http://www.kokkedalpaavej.dk/) og [Nivå Nu](http://nivaa-nu.dk/) løber frem til juni 2021. Landsbyggefonden reducerer sin støtte til begge helhedsplaner, og de vil derefter blive lagt sammen til en mindre, fælles helhedsplan, oplyser Ole Skjellerup, sekretariatsleder i den boligsociale helhedsplan i Kokkedal.

**Kokkedal: Boligområder og boligorganisationer**

* By/Nordengen, Skovengen – AB Hørsholm Kokkedal administreres af Boligkontoret Danmark
* Egedalsvænge – Boligforeningen 3B

**Nivå: Boligområdet og boligorganisationer**

* Nivåhøj I, II, III – Boligforeningen VIBO
* Niverød III, IV – Fredensborg Boligselskab, administreres af KAB

**Borgmester Kenneth Muhs (V) Nyborg Kommune**

*Hvad mener du om, at Landsbyggefonden fremover kan være nødt til at beskære støtten til boligsociale indsatser i fx Sprotoften?*

Først glæder jeg mig over, at vi i Nyborg Kommune ikke har boligområder, der indgår på listen over udsatte områder.

Jeg har generelt en forståelse for, at man skal sætte ind der, hvor der er størst behov. Dog er jeg meget betænkelig ved, at man risikerer at miste ressourcer til de gode indsatser, vi eksempelvis har i Nyborg gennem de boligsociale indsatser. Vi har et rigtigt godt samarbejde med vores boligforeninger.

*Vil Nyborg Kommune skrue op for støtten for at fortsætte den boligsociale indsats på nuværende niveau?*

Det vil bero på en konkret vurdering i forhold til i hvilket omfang samt væsentligst hvilken konsekvens, det vil have for indsatsen. Dog vil jeg sige, at indsatsen er vigtig, og at jeg også ser indsatserne som en afgørende del af den forebyggende indsats.

*Hvorfor vil I øge støtten?*

Med afsæt i ovenstående så afhænger det af de konkrete konsekvenser af et eventuelt bortfald af støtte. Dog mener jeg, at der ligesom kommunen medgår i grundkapital samt hæftning for lån, også fra centralt hold bør afsættes ressourcer. Det er et fælles ansvar.

*Hvad kommer det til at betyde for de problemer, der er i boligområderne, at Landsbyggefondens støtte beskæres?*

Tror at dette er meget forskelligt fra boligområde til boligområde. Jeg oplever generelt, at vi i Nyborg Kommune har gode boligområder med et godt ejerskab for indsatserne i dagligdagen. Ligeledes glæder jeg mig over det gode samarbejde med boligforeningerne,

*Er boligsociale indsatser grundlæggende en kommunal opgave?*

Det er også en kommunal opgave.

*Boligsociale indsatser får indimellem skyld for at være projektmageri. Er der projektmageri i de boligsociale indsatser i Nyborg?*

Det er ikke min opfattelse i min dagligdag, Jeg oplever, at de indsatser vi ser, har et godt fokus på at imødekomme udfordringer ligesom der med indsatserne sættes fokus på udvikling.

Fakta:

**Nyborg Kommune**

Den [boligsociale helhedsplan](https://www.sprotoften.dk/aktivitetshus/den-boligsociale-helhedsplan.aspx) udløber marts 2022. Den dækker to områder.

**Boligområder og boligorganisationer:**

* Afdeling 1 og 22 i AB Sprotoften – AB Sprotoften
* Johannesgården og Sofiegården – Lejerbo Nyborg

**Borgmester Jacob Bundsgaard (A) Aarhus Kommune**

*Hvad mener du om, at Landsbyggefonden fremover er nødt til at beskære støtten til boligsociale indsatser?*

Det er ærgerligt, for der er ingen tvivl om, at det boligsociale arbejde er betydningsfuldt og gør en forskel. Men i enhver krise ligger også kimen til noget nyt, og jeg er fortrøstningsfuld: Der er endnu et par år til de første helhedsplaner udløber i Aarhus, og vi har allerede taget hul på de første drøftelser mellem kommune og boligforeninger om, hvad vi så gør. Der er stor opbakning til at fortsætte samarbejdet - også under nye økonomiske vilkår.

*Vil Aarhus Kommune skrue op for støtten for at fortsætte den boligsociale indsats på nuværende niveau?*

Det er for tidligt at sige endnu. Vi har et utrolig godt samarbejde mellem kommune og boligforeninger i Aarhus, så der er god basis for at fortsætte samarbejdet også selvom finansieringen fra Landsbyggefonden bliver mindre. Kommunen bruger allerede i dag midler på at medfinansiere boligsociale indsatser, og det gør boligforeningerne i Aarhus også. Det vigtigste er dog, at begge parter kan se værdien i at samarbejde, og så er det dér vi starter.

*Hvad kommer det til at betyde for de problemer, der er i boligområderne, at Landsbyggefondens støtte beskæres?*

Også det er for tidligt at sige. Som sagt er både kommune og boligforeninger commited på at finde nye løsninger, og jeg er grundlæggende fortrøstningsfuld. Man skal måske også lige huske proportionerne: Der forsvinder nogle penge fra landsbyggefonden, men kommunen er der jo stadigvæk, og i de her år ser vi generelt en styrkelse af indsatserne i de udsatte boligområder også fra kommunal side.

*Er boligsociale indsatser grundlæggende en kommunal opgave?*

Jeg synes ikke man kan se så opdelt på det. Det boligsociale arbejde kan noget. Og det kan den kommunale kernedrift – naturligvis – også. Til sammen kan de endnu mere. Vi har fx haft et virkelig godt samarbejde med boligforeningerne om kommunikation og mobile testvogne i forbindelse med corona, hvor vi hver især kunne trække på det, vi er bedst til.

*Boligsociale indsatser får indimellem skyld for at være projektmageri. Er der projektmageri i de boligsociale indsatser i Aarhus?*

Det er min opfattelse, at det boligsociale arbejde er vigtigt og gør en forskel. Det er også min opfattelse, at der faktisk er god evidens for en række af indsatserne, fx beskæftigelsesindsatserne. I Aarhus er de boligsociale indsatser knyttet tæt op på en fælles strategi for udsatte boligområder, der sætter benhårdt fokus på at få flere i job, i uddannelse, aktiv medborger og en blandet by.

Fakta:

**Aarhus Kommune**

Der er 7 igangværende boligsociale helhedsplaner i Aarhus, der udløber 2022-2024. De to boligområder Bispehaven og Gellerupparken/Toveshøj er på Transport- og Boligministeriets liste over hårde ghettoer. De øvrige boligområder optræder ikke på ministeriets lister.

**Boligområder og boligorganisationer**:

* Bispehaven – Østjysk Bolig
* Gellerupparken/Toveshøj – Brabrand Boligforening
* Langkærparken – Al2bolig
* Herredsvang – AAB, Ringgården, AlmenBo Aarhus og Boligkontoret Århus
* Trigeparken – Ringgården
* Viby Syd – Århus Omegn og Alboa
* Frydenlund og Vandtårnsområdet - Ringgården, AlmenBo Aarhus, Boligkontoret Århus og AAB

**Borgmester Steen Christiansen (A) Albertslund Kommune**

*Hvad mener du om, at Landsbyggefonden er nødt til at beskære støtten til den boligsociale helhedsplan i Albertslund?*

Jeg synes, det er rigtigt, rigtigt uheldigt, at Landsbyggefonden og Folketinget nedprioriterer den boligsociale indsats så kraftigt, ikke bare i Albertslund, men også i andre kommuner. Fordi det boligsociale arbejde er med til at sikre sammenhængskraften i vores almene boligområder og sikre, at der er et fællesskab i boligområderne, så det er en helt forkert udvikling.

*Vil Albertslund Kommune skrue op for støtten?*

Det, der jo sker, når man vælger at gøre det på den måde, som man har valgt at gøre det, det er, at man prøver på at vælte en række udgifter over på kommunerne. Vi har i den her budgetaftale, vi lige har indgået, der har vi faktisk sat 600.000 kroner af til at styrke vores boligsociale indsats under forudsætning af, at boligorganisationerne sætter et tilsvarende beløb af, sådan så vi samlet set når op på 1,2 millioner kroner. Ja, vi tager penge op af kommunekassen for at lindre smerten i forhold til det, der sker. Reelt så går vi fra at have 8 årsværk samlet til 2 årsværk (red. der får støtte fra Landsbyggefonden), så det er jo virkelig voldsomt.

*Hvorfor går I ind og vil øge støtten?*

Fordi vi har rigtigt gode erfaringer med det boligsociale arbejde, som vi har været en del af gennem de sidste mange år. Vi har et supergodt samarbejde med boligorganisationerne, og vi har et supergodt samarbejde med beboerne i vores almene boligafdelinger. Det vil vi godt anerkende i situationen og sikre at det trods alt ikke bliver så dramatisk en reduktion som det, der er lagt op til.

*Hvad tror du det vil betyde for de forskellige udfordringer og problemer der er i Albertslund og som den boligsociale helhedsplan er med til at løse i dag?*

Det er svært at spå om fremtiden, men det kan jo få den konsekvens, at nogle af de problemer, som vi arbejder med, at de udvikler sig, at vi ser stigende ungdomskriminalitet, at vi ser beboere som føler sig mere ensomme, end de ellers ville gøre, hvis der var en lang række af de fællesskabsaktiviteter som … er omdrejningspunktet i det boligsociale arbejde, hvis de havde været der. Så det her er et dramatisk indgreb, og jeg tror simpelthen ikke Folketinget helt har tænkt sig om, da de traf beslutningen.

*Er boligsociale indsatser grundlæggende en kommunal opgave?*

Jeg vil sige det på den måde, det er også en kommunal opgave, men det er også en statslig opgave, og det er også en opgave for boligorganisationerne, og når det også er en statslig opgave, så hænger det sammen med, at vi er nogle kommuner som historisk betinget har rigtigt, rigtigt mange almene boliger, hvor vi jo som kommune løser en række boligsociale udfordringer på vegne af samtlige kommuner i Danmark, og derfor er det kun ret og rimeligt, at staten har et stort økonomisk engagement i det boligsociale arbejde, så at man vedkender sig, at der er nogle kommuner, der er i front på det her område. Det er vi fuldstændig klar over, vi er også superglade for det samarbejde, vi har med boligorganisationerne, men staten har altså en vigtig opgave i forhold til finansiering.

*Og der tænker du staten og Landsbyggefonden?*

Ja, Landsbyggefonden og staten, det er jo en samlet finansiering om man så må sige. Det handler jo også om, hvilken ramme staten stiller til rådighed for Landsbyggefonden.

*Boligsociale indsatser får indimellem skyld for at være projektmageri. Er der projektmageri i boligsociale indsatser i Albertslund?*

Det synes jeg ikke der er. Vi har igennem mange år haft et tæt samarbejde med boligorganisationer om udvikling af boligsociale indsatser, og vi er meget ops på, at de projekter, vi satte i værk, at de også skulle give mening i forhold til de problemstillinger, vi har set i det boligsociale arbejde. Så det har ikke været projektmageri for projektmageriets skyld. Det har været projekter, som har handlet om at skabe nogle rammer for, at beboerne kunne folde sig ud i de almene boligområder og have en god hverdag. Så det vil jeg kraftigt afvise, at der skulle være tale om.

**Albertslund Kommune**

Den igangværende [boligsociale helhedsplan](http://www.abcenter.dk/) udløber ved udgangen af 2020. Den kommende helhedsplan reduceres betydeligt. Den dækker fire boligområder.

**Boligområder og boligorganisationer:**

* Albertslund Nord – Albertslund Boligselskab og Vridsløselille Andelsboligforening, administreres af Bo-Vest.
* Hedemarken – AKB Albertslund, administreres af KAB
* Blokland – Vridsløselille Andelsboligforening, administreres af Bo-Vest
* Kanalens Kvarter – Vridsløselille Andelsboligforening og Albertslund Boligselskab, administreres af Bo-Vest.

**Borgmester Thomas Andresen (V) Aabenraa Kommune**

*Hvad mener du om at Landsbyggefonden er nødt til at slutte støtten til den boligsociale indsats i Høje Kolstrup?*

Vi har drøftet det på et tidligere tidspunkt, og i forbindelse med, at vi har mange sociale indsatser i forvejen i Høje Kolstrup, og i og med, at meget af den nedrenovering og renovering i det hele taget, der er foretaget oppe i Høje Kolstrup, og vi kan se effekten af det, så vil det for Aabenraa Kommunes vedkommende selvfølgelig medføre en anden indsats, men vi vil stadig have fokus. Så det kommer ikke til at betyde, at vi ikke fortsat vil have noget speciel sociale indsatser. Jeg vil ikke kalde det boligsociale indsatser længere, fordi jeg synes faktisk, vi er rigtigt godt med i det område. Det er ikke boligerne længere, der er den afgørende faktor. Vi har de sociale viceværter, og noget af det overgår til at være jobcenterfunktion.

Vil I skrue op for støtten?

Det har vi ikke drøftet. Vi følger jo meget med i, hvad der foregår i Høje Kolstrup og synes også, vi er nået rigtigt langt i den sammenhæng. Der er jo blevet lavet meget store investeringer i Høje Kolstrup. Så jeg synes, vi begynder at kunne se effekten, men helt færdige bliver vi jo ikke, for der er en tendens til en vis koncentration af borgere, som har nogle udfordringer, herunder at de ikke har et job. Så vi kigger meget på det, men det er mere med jobcenterøjne, at vi gør det, altså fra vores borgerservice.

Hvad tror du det kommer til at betyde for de problemer, der er med beskæftigelse?

Vi gør rigtigt meget ud af at have fokus på hele beskæftigelsesområdet og har jo også haft meget stor succes med at få aktivitetsparate kontakthjælpsmodtagere i gang og har også en forholdsvis lav ledighed blandt folk af anden etnisk herkomst. Så jeg synes, vi er godt på vej. Men ethvert fokus, der bliver taget fra det, er selvfølgelig et sted som vi jo så ville skulle prioritere højere i kommunerne.

*Er boligsociale indsatser grundlæggende en kommunal opgave?*

Det er jo et rigtigt godt spørgsmål. Et eller andet sted er vi jo med til at skabe de her boligområder, hvor vi jo med vores grundkapital og lånegarantier jo understøtter, at der bliver bygget meget kompakt og gennem tiderne jo også i nogle områder, hvor man bor meget tæt og har anvisningsretten til det i et vist omfang. Og det vil sige, vi har jo et vist ansvar for, at de her områder har udviklet sig, som de har. Jeg mener, det er noget vi skal gå hånd i hånd med staten omkring. At pege på nogen og sige, at nu er det jer, der skal gøre, det tænker jeg ikke er pointen i det her, for selvfølgelig har vi en rigtig god føling med, hvad der foregår på Høje Kolstrup. Det kan staten ikke have. Det kunne godt være, der skal nogle helt andre håndtag til i den sammenhæng, blandt andet der hedder, at man udlægger mere blandede boligområder, men også i det hele taget kigger på, hvad er lejepriserne, fordi jeg synes stille og roligt er huslejerne også rykket med derop, hvor man kan diskutere om det er socialt boligbyggeri, eller om det bare er noget, kommunen skal betale.

*Boligsociale indsatser får indimellem skyld for at være projektmageri. Er der projektmageri i Høje Kolstrup?*

Nej, det mener jeg ikke, der er, og det er, fordi det er et samarbejde mellem boligforening og kommune, så det er det ikke. De tilbagemeldinger, jeg har fået omkring vores projekter, har været positive.

**Aabenraa Kommune**

Den boligsociale helhedsplan på [Høje Kolstrup](https://www.hoejekolstrup.dk/) i Aabenraa ophører ved udgangen af 2021 og ser ikke ud til at blive forlænget, oplyser projektleder Sanne Pedersen.

**Boligområde og boligorganisationer:**

* Høje Kolstrup – Aabenraa Andelsboligforening og Kolstrup Boligforening, administreret af Salus Boligadministration

**Borgmester Ole Bjørstorp (A) Ishøj Kommune**

*Hvad mener du om, at Landsbyggefonden er nødt til at beskære støtten til den boligsociale indsats i Vejleåparken?*

Det er jeg selvfølgelig ked af. Ikke fordi jeg forventer, at vi får det samme hver gang. Vi går selvfølgelig ind i de beløbsrammer, der er, for vi er interesserede i en helhedsplansløsning i Vejleåparken stadigvæk.

*Vil Ishøj Kommune skrue op for støtten for at kunne vedligeholde den samme størrelse boligsociale helhedsplan?*

Vi laver en helhedsplan, kommunen og Vejleåparken, og det må vi gøre med de midler, der er. Jeg kender ikke den beløbsramme, vi får. Vi har prøvet det før. Vi bruger de rammer, vi har og ser, hvad vi selv kan putte ind i det, så der bliver noget at gøre godt med, lad mig sige det på den måde. Vi vil forfølge sagen og selvfølgelig også sørge for der bliver sat noget i gang.

*Men ikke nødvendigvis på samme niveau som hidtil?*

Nej, det kan vi jo ikke, hvis beløbet er lavere.

*Man kunne ikke forestille sig, at kommunen bare fylder ud i det hul, der bliver og at man fortsætter på samme niveau?*

Nej, ikke helt. Det har jeg svært ved at forestille mig. Jeg vil gerne se tallene, før jeg kan udtale mig præcist, men vi kan også lave det på et lidt mindre niveau.

*Er boligsociale indsatser grundlæggende en kommunal opgave?*

Ja, det vil jeg sige både-og. Det burde være en fælles opgave – kommunen og boligselskaberne. Det er så via et beløb fra Landsbyggefondens midler. Det er en fælles opgave. Hvis vi ikke får midler fra Landsbyggefonden, så har sådan en kommune som Ishøj med så store problemer jo pligt til selv at gøre noget. Vi kan jo ikke slippe det helt.

*Men det er ikke kun en kommunal opgave, tænker du? Du tænker det er en fælles opgave?*

Det gør jeg faktisk.

*Hvorfor er det egentlig en fælles opgave og ikke kun en kommunal opgave?*

Det har noget at gøre med, hvilke midler man kan stille til rådighed. Vi vil jo aldrig kunne stille tilstrækkelige midler til rådighed. Derfor synes jeg altid, det er godt, at man kan lave de her fælles tiltag, ellers er det jo ikke tilstrækkeligt, det vi selv kan gøre.

*Boligsociale indsatser får indimellem skyld for at være projektmageri. Er der projektmageri i boligsociale indsatser i Ishøj?*

Nej, det mener jeg ikke, der er. Vi har haft tidligere, hvor nogen tjente store penge på det, men i de senere år, der synes jeg slet ikke man kan sige det. Det er noget, der er til god gavn for alle og ikke noget, der er nogen, der tjener store penge på.

**Ishøj Kommune**

Den boligsociale helhedsplan for [Vejleåparken](http://vparken.dk/) udløber i oktober 2021. Landsbyggefondens bidrag til den kommende boligsociale helhedsplan forventes at blive beskåret med mere end 50 %, oplyser Trine Lainez Andersen, boligsocial leder, Vejleåparken.

**Boligområdet og boligorganisationer:**

* Vejleåparken – Ishøj Boligselskab og AAB

**Borgmester H. P. Geil (V) Haderslev Kommune**

*Hvad mener du om, at Landsbyggefonden kan være nødt til at beskære støtten til den boligsociale indsats i Haderslev, når den boligsociale helhedsplan udløber i 2021?*

Det er selvfølgelig ærgerligt for fremtidige projekter. Det kan man så forholde sig til, når vi kommer så vidt. Forstået på den måde, at så ved vi, at hvis vi havde et projekt mere, man skulle have skudt igennem, så skulle man måske ikke regne med de samme penge, som vi har kunnet nu, og heldigvis er vi så ikke gået i gang med det. I den verden vi lever i, der træffer man nye beslutninger hele tiden. Det er enhvers regerings ret at gøre det. Det er så bare ærgerligt for de kommende projekter.

*Vil Haderslev skrue op for støtten for at fortsætte den boligsociale indsats efter 2021?*

Det får du mig ikke til at sige, fordi lige i øjeblikket mener jeg ikke, vi har flere indsatser, der lige truer.

I sidste ende er det penge, og hvis det er et spørgsmål om personer, der skal sættes ind, om det er for kommunale midler eller for Landsbyggemidler, så er det i sidste ende kroner og ører, for pengene til lønnen og den indsats skal jo komme et eller andet sted fra. Men jeg har ikke noget på tapetet lige nu, som indikerer, at vi er nødt til at lægge stilen om.

*Hvad ville det komme til at betyde for de problemer, der fx er med tryghed og kriminalitet i Varbergparken, hvis der ikke er en boligsocial indsats fremover?*

Så må man jo organisere det på en ny måde. Når man laver en boligsocial indsats, så gør man det med det formål at sikre tryghed og at folk kan leje sig ind i god ro og orden, og hvis den medarbejder eller funktion bliver begrænset, så må vi have en dialog med boligforeningen om, hvordan gør vi så, hvis vi har fundet ud af, at det virker.

*Er boligsociale indsatser grundlæggende en kommunal opgave?*

Nej, det er det vel ikke oprindelig. Det er jo et samspil mellem boligforening og kommune, fordi hvis man har et boligområde, der ikke fungerer, så smitter det jo af på dem, der ikke vil bo der, og uro og politi og sociale myndigheder – det hænger sammen.

*Boligsociale indsatser får indimellem skyld for at være projektmageri. Er der projektmageri i den boligsociale indsats i Haderslev?*

Det projekt vi kører med, det er, at man laver bedre boliger. At hvis et område har dårligt ry, og så man laver nogle indsatser med børn eller et eller andet, der fremmer glæden ved at bo der, så er jeg sådan set ligeglad med, om det er et fodboldprojekt eller et kunstmalerprojekt. Det skal bare have et formål at folk kan komme videre.

Min erfaring er, at du kan ikke igangsætte et boligprojekt til 1. januar og så tro, du har fået effekten af det til april. Det er langsigtede projekter. Somme tider ved man det først 2-3 år efter.

*Er der projektmageri?*

Nej, det mener jeg ikke.

**Haderslev Kommune**

Den igangværende boligsociale helhedsplan [Hjemegn 6100](https://hab-bolig.dk/om-hab/den-boligsociale-helhedsplan/) i Haderslev løber til udgangen af 2021. Den dækker 5 boligområder.

**Boligområder og boligorganisationer:**

* Varbergparken – HAB
* Hjortebro-parken – HAB
* Skovbærparken – Haderslev Boligselskab administreres af Domea
* Braineparken – Haderslev Boligselskab administreres af Domea
* Fårehave – Haderslev Boligselskab administreres af Domea